ആ കുഞ്ഞ് സുരക്ഷിതനായെത്തി പിതാവിന്റെ കൈകളിലേക്ക് കാബൂള് താലിബാന്റെ ക്രൂരതകളില് നിന്ന് സ്വന്തം മക്കളെയെങ്കിലും രക്ഷപെടുത്താനുള്ള ശ്രമത്തിലാണ് അഫ്ഗാനിസ്ഥാനിലെ അമ്മമാര് . കാബൂളിലെ ഹമീദ് കര്സായി ഇന്റര്നാഷണല് എയര്പോര്ട്ടില് കാവല് നില്ക്കുന്ന യുഎസ്ബ്രിട്ടീഷ് സംയുക്ത സൈന്യത്തിന് സുരക്ഷാ മതിലിന് ഇപ്പുറത്തുനിന്ന് ഒരു കുടുംബം കൈക്കുഞ്ഞിനെ ഏല്പ്പിക്കുന്ന ദൃശ്യം അഫ്ഗാന്റെ നിലവിലെ അവസ്ഥയുടെ നേര്സാക്ഷ്യമാണ് . സൈന്യത്തിന്റെ കൈകളിലേക്ക് കൈമാറിയ കുഞ്ഞ് ഇന്ന് സ്വന്തം പിതാവിന്റെ കൈകളില് ഭദ്രമായി എത്തി . ചികിത്സാ കേന്ദ്രത്തിലേക്ക് കൊണ്ടുപോയ കുഞ്ഞ് വൈദ്യപരിശോധനയ്ക്ക് ശേഷമാണ് പിതാവിന്റെ കൈകളില് സുരക്ഷിതമായി എത്തിയത് . രാജ്യം വിടാന് കാബൂള് വിമാനത്താവളത്തിലെത്തിയ കുടുംബമാണ് തങ്ങളുടെ കൈക്കുഞ്ഞിനെ മതിലിനു മുകളില് നില്ക്കുന്ന യുഎസ് പട്ടാളക്കാരെ ഏല്പ്പിച്ചത്. കുഞ്ഞിന്റെ ആരോഗ്യസ്ഥിതി മോശമാണെന്ന് ചൂണ്ടിക്കാട്ടിയാണ് മാതാപിതാക്കള് സൈനികരെ ഏല്പ്പിച്ചത്. തുടര്ന്ന് സൈനികര് മതിലിനു മുകളില് കയറിനിന്ന് കുഞ്ഞിനെ ഏറ്റുവാങ്ങി വിമാനത്താവളത്തിനുള്ളിലെ നോര്വീജിയന് ആശുപത്രിയിലാക്കി. ചികിത്സ ഉറപ്പാക്കിയശേഷമാണ് കുഞ്ഞിനെ തിരികെ ഏല്പ്പിച്ചത് . താലിബാന് അധികാരം ഉറപ്പിച്ചതോടെ ഒട്ടേറെ അമ്മമാരാണ് കുഞ്ഞുങ്ങളെയെങ്കിലും രക്ഷിക്കണമെന്ന് കരഞ്ഞ് അപേക്ഷിച്ച് സ്വന്തം മക്കളെ യുഎസ് ബ്രിട്ടിഷ് സൈനികരെ ഏല്പ്പിക്കാന് ശ്രമിച്ചത്.